**Ministru kabineta rīkojuma projekta „Par valsts nekustamā īpašuma**

**Viļānu ielā 10A, Rēzeknē nodošanu Rēzeknes pilsētas pašvaldības īpašumā”**

**sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. Pamatojums | Ministru kabineta rīkojuma projekts (turpmāk tekstā – Rīkojums) sagatavots, lai nodrošinātu Deklarācijas par Valda Dombrovska vadītā Ministru kabineta iecerēto darbību 3.2. apakšpunktā noteikto – samazināt administratīvo struktūru skaitu, pilnveidot civilās un militārās plānošanas principus atbilstoši NATO un ES doktrīnām, koncentrējot līdzekļus bruņoto vienību kaujas spēju paaugstināšanai. Rīkojums ir pamatots ar Publiskas personas mantas atsavināšanas likuma 42.panta pirmo daļu, 43.pantu un likuma „Par pašvaldībām” 15.panta pirmās daļas 7.punktu, Rēzeknes pilsētas domes 08.04.2011. lēmumu Nr.143 „Par nekustamo īpašumu Viļānu ielā 10A, Rēzeknē”. |
| 2. Pašreizējā situācija un problēmas | Rīkojums nepieciešams nekustamā īpašuma Viļānu ielā 10A, Rēzeknē (turpmāk tekstā - Īpašums), nodošanai bez atlīdzības Rēzeknes pilsētas pašvaldības īpašumā.Saskaņā ar kadastra informācijas sistēmas datiem, Īpašums sastāv no būves ar kadastra apzīmējumu 2100 011 0274 002.Īpašums ierakstīts Rēzeknes pilsētas zemesgrāmatas nodalījumā Nr.100000303840 uz valsts vārda Aizsardzības ministrijas personā.Būve ar kadastra apzīmējumu 2100 011 0274 002 saistīta ar zemes gabalu Viļānu ielā 10, Rēzeknē, nekustamā īpašuma kadastra Nr.2100 011 0274. Īpašumtiesības nostiprinātas Rēzeknes pilsētas zemesgrāmatas nodalījumā Nr.3042 uz Rēzeknes pilsētas pašvaldības vārda.Ņemot vērā to, ka ekonomiskā situācija valstī ir mainījusies, kā arī Nacionālo bruņoto spēku optimizāciju un administratīvo struktūru skaita samazināšanu, turpmāk Īpašums valsts aizsardzības funkciju nodrošināšanai nav nepieciešams. Aizsardzības ministrija ir pieņēmusi lēmumu par Īpašuma atsavināšanu.Rēzeknes pilsētas pašvaldība lūdz nodot Īpašumu, Sociālās aprūpes pārvaldes Bērnu patversmes saimniecisko funkciju nodrošināšanai. |
| 3.  Saistītie politikas ietekmes novērtējumi un pētījumi |  Nav |
| 4. Tiesiskā regulējuma mērķis un būtība | Pamatojoties uz likuma „Par pašvaldībām” 21.panta pirmās daļas 17.punktu un 15.panta pirmās daļas 7.punktu, kā arī Publiskas personas mantas atsavināšanas likuma 43.pantu, Īpašums tiek nodots Rēzeknes pilsētas pašvaldības īpašumā bez atlīdzības pašvaldības autonomās funkcijas veikšanai – iedzīvotāju sociālās aprūpes nodrošināšanai, tajā skaitā Bērnu patversmes saimniecisko funkciju nodrošināšanai.Saskaņā ar Publiskas personas mantas atsavināšanas likuma 42.panta pirmo daļu, ja pašvaldība Īpašumu neizmanto norādītās funkcijas veikšanai, tā īpašumu bez atlīdzības nodod atpakaļ valstij. |
| 5.Projekta izstrādē iesaistītās institūcijas | Rēzeknes pilsētas pašvaldība, Aizsardzības ministrija |
| 6.Iemesli, kādēļ netika nodrošināta sabiedrības līdzdalība | Tiesību akta projekta būtība nosaka, ka nav nepieciešama sabiedrības līdzdalība. |
| 7. Cita informācija | Iesniegtais Rīkojums attiecas uz 16.politikas jomu – valsts aizsardzības politiku. |

Anotācijas II – VII sadaļas – projekts šīs jomas neskar.

Ministru prezidenta biedrs,

aizsardzības ministrs A.Pabriks

Vīza: Aizsardzības ministrijas valsts sekretārs J.Sārts

07.06.2011 13:47

S.Grizāne 67300223, fakss 67300207

Sarmite.Grizane@vamoic.gov.lv